ki(a)notipies: Οκτωβρίου 2013
Ραδιοτυπίες: Hacienda
Από τις Ραδιοτυπίες και το Sin Radio το Σάββατο 26/10 στις 19:00...
νέες κυκλοφορίες διαφόρων ειδών θα σας συντροφεύσουν.
Ένα υπέροχο Σ/Κ να έχετε και τα Χρόνια μου πολλά στους εορτάζοντες.
Όπως κάθε πρωί τα τελευταία χρόνια μετά από τις πρώτες γουλιές καφέ κι ένα τσιγάρο πήγαινε για ένα ντουζάκι και μετά για ξύρισμα.
Η αλήθεια είναι ότι είχε να ξυριστεί 40 ημέρες, κρατούσε ένα δικό του "πένθος" για τον κολλητό φίλο που είχε φύγει νωρίς και ξαφνικά...
Αφού καθάρισε το μέσον του καθρέφτη με την πετσέτα από τους υδρατμούς που τον είχαν θολώσει, άπλωσε πλούσιο αφρό κι άρχισε να ξυρίζεται. Συνεχώς άλλαζε πλευρά από την οποία άρχισε το ξύρισμα κάθε φορά που θυμόταν τις κουβέντες που είχε με τον φίλο του: καλό είναι να αλλάζουμε τις καθημερινές κινήσεις ρουτίνας γιατί έτσι οξύνεται ο νους και δεν πέφτει σε λήθαργο, για παράδειγμα μην ακολουθείς πάντα την ίδια διαδρομή όταν πηγαίνεις σπίτι ή στην δουλειά, μην αρχίζεις πάντα το πρωινό ξύρισμα από την ίδια πλευρά, κλπ.
Ένα μικρό κόψιμο κάτω από την μύτη τον έβγαλε από τις σκέψεις του κι αναζητώντας την στύψη για να σταματήσει το αίμα, άνοιξε το ντουλαπάκι δεξιά του καθρέφτη και βιαστικά την αναζήτησε ρίχνοντας κάτω μια κολόνια...
Την άφησε προς στιγμή κάτω και γύρισε στον καθρέφτη. Είχε θολώσει ξανά και δίχως να δώσει ιδιαίτερη σημασία τον καθάρισε βιαστικά με την πετσέτα και πάλι. Κράτησε για λίγο την στύψη στο σημείο από το οποίο έτρεχε το αίμα (είχε και μια ιδιαίτερη δυσκολία με την θέα του) κι αφού μετά από λίγο σταμάτησε έσκυψε να σηκώσει την κολόνια, ήταν δώρο από τον φίλο και την είχε πλέον φυλαγμένη στο ντουλάπι, κάθε που την έβλεπε ή την μύριζε του ερχόταν στην μνήμη η στιγμή που του την χάριζε: δώσε κι ένα κέρμα μην τυχόν και τσακωθούμε...
Αφού την τακτοποίησε ξαναγύρισε για να τελειώσει με το ξύρισμα επιτέλους αλλά προς μεγάλη του έκπληξη ο καθρέφτης άρχισε και πάλι να θολώνει, μόνο που αυτή τη φορά σαν να σχηματιζόταν κάτι πάνω του... σαν κάποιος να είχε γράψει με το δάχτυλο, όσο θόλωνε τόσο πιο καθαρό γινόταν: Θα είμαι πάντα δίπλα σου...
Υ.Γ.1: Κανείς δεν "φεύγει" οριστικά αν δεν τον διώξουμε εμείς, η ψυχική απώλεια υπερισχύει της σωματικής...
Υ.Γ.2: Για σήμερα έκτακτα στο Sin Radio στις 21:00 Blue - Just the two of us... κι όποιος θέλει και μπορεί ακολουθεί.
Ραδιοτυπίες: Blue Tuesday
Έκτακτα για αυτή την Τρίτη οι Ραδιοτυπίες από το Sin Radio...
σας περιμένω στις 20:00 να τα πούμε όπως πολύ καλά ξέρουμε...
και για το Λογοτεχνικό μας αυτής της εβδομάδας... "Στον καθρέφτη..."
όποιος θέλει μπορεί να γράψει μια σχετική ιστορία και να μου αντιγράψει τον σύνδεσμο για να παρουσιαστεί κι εδώ. Να είστε όλοι πολύ καλά.
Ραδιοτυπίες: Paint it blue
Από τις Ραδιοτυπίες και το Sin Radio την Κυριακή 20 Οκτωβρίου Paint it Blue
με καλή διάθεση και την καλή σας παρέα θα ακούσουμε νέες κυκλοφορίες από γνωστά και λιγότερο γνωστά ονόματα της μουσικής.
Σας εύχομαι μια υπέροχη Κυριακή και καλή εβδομάδα κι όσοι μπορείτε τα λέμε κι από εκεί.
Ραδιοτυπίες: Kill the M all - συνέντευξη
Από τις Ραδιοτυπίες και το Sin Radio το Σάββατο 19/10 θα ακούσετε τον ηθοποιό Στέλιο Δημόπουλο της παράστασης Kill the-M-all να μας μιλάει για το θεατρικό έργο κι όχι μόνο...
Ένας βετεράνος -χειριστής ηλεκτρονικών οπλικών συστημάτων- πιάνει δουλειά στο εμπορικό κέντρο της πόλης του και βιώνει εκ νέου τη ζωή του μέσα από τις οθόνες του control room. Οι μνήμες του ξυπνάνε, τα συναισθήματά του αρχίζουν να χτυπάνε κόκκινο, και ενώ δείχνει εξωτερικά πως τα έχει καταφέρει, μέσα του αρχίζει η αντίστροφη μέτρηση… Αγωνιά, αγωνίζεται, ερωτεύεται, βλέπει κατάματα την αλήθεια, μυρίζει το βαρύ άρωμα των ενοχών του και στο τέλος τα καταφέρνει και ακούει για πρώτη φορά την βαθύτερη φωνή του…
Παίζει ο Στέλιος Δημόπουλος
ΘΕΑΤΡΟ ΠΚ, Κασομούλη 30 & Ρενέ Πυώ 2, Νέος Κόσμος
Στάση Μετρό & Τραμ Νέος Κόσμος
ΕΙΣΙΤΗΡΙΑ: 10 € (Φοιτητές & άνεργοι 10 € τα 2 άτομα)
ΠΟΤΕ: Κάθε Δευτέρα & Τρίτη στις 21.30
Παρότι είχαν λίγα χρόνια διαφορά ο Χουάν έβλεπε σαν πνευματικό του παιδί τον Ντιόν, τόσο που στο μεταλλουργείο που είχε, από βοηθό τον είχε προάγει στα μάτια του κόσμου σαν πρώτο μάστορα. Οι πελάτες ήταν ευχαριστημένοι από τις δημιουργίες των φίλων, ότι και να τους ζητούσαν έβγαινε με πολύ καλή ποιότητα και πραγματικά γρήγορα. Ο Ντιόν σύντομα "καβάλησε" το καλάμι κι έβγαινε μπροστά μιλώντας με τον κόσμο αφήνοντας τον Χουάν να κάνει τις περισσότερες δουλειές. Τον Χουάν όμως δεν τον πείραζε αυτό, τουναντίον χαιρόταν για τον φίλο του, επιτέλους έβλεπε ότι γινόταν κοινωνικός κι έβγαινε από την φωτιά και το αμόνι για να ασχοληθεί και λίγο με πιο κοινωνικά πράγματα από την σκέτη κατασκευή των παραγγελιών.
Δεν είχε προσέξει βέβαια και μια αλλαγή στην στάση του και μερικά ψιθυρίσματα με κάποιους πελάτες, συνοδευόμενα από λοξές ματιές προς το μέρος του...
Ένα βράδυ μετά την δουλειά είπαν να πάνε για ένα κρασί στην διπλανή ταβέρνα. Ο Χουάν άρχισε να παρατηρεί την ολοένα και πιο αμήχανη στάση του Ντιόν, τι σου συμβαίνει; τον ρώτησε τελικά.
-Τίποτα μωρέ, κουρασμένος είμαι, λέω να πάω διακοπές για λίγο στην εξοχή μήπως και συνέλθω...
Να πας, του απάντησε ο Χουάν, εξάλλου δεν έχει και πολύ δουλειά αυτό τον καιρό θα τα καταφέρω για λίγες ημέρες μόνος.
Έτσι κι έγινε, ο Ντιόν εξαφανίστηκε για 10 μέρες περίπου κι ο Χουάν μόνος στο μαγαζί άρχισε να ετοιμάζεται για το μεγάλο πανηγύρι που θα γινόταν μετά από 2 μήνες περίπου στο χωριό, έπρεπε να είναι προετοιμασμένοι με αρκετή πραμάτεια, ερχόταν κόσμος από όλα τα γειτονικά χωριά και το πανηγύρι κρατούσε μια εβδομάδα. Ένα από τα βράδια που γύριζε κατάκοπος από την δουλειά προς το σπίτι ο Χουάν παρατήρησε ένα νέο μαγαζί να ξεπροβάλει εκεί που ήταν παλιά ένα μανάβικο, περίεργος πλησίασε και με αρκετή έκπληξη είδε τον φίλο του Ντιόν να στήνει πάγκους, να τακτοποιεί εργαλεία, να ανάβει την φωτιά στο καμίνι και να παλεύει να φτιάξει μια ταμπέλα... Πλησιάζοντας ακόμη πιο κοντά στο παράθυρο διέκρινε την επιγραφή: Μεταλλικές Κατασκευές Ντιόν...
Έχασε τον κόσμο κάτω από τα πόδια του, δεν είπε κουβέντα και συνέχισε απογοητευμένος τον δρόμο προς το σπίτι του, για αυτό είχε αυτή την περίεργη συμπεριφορά τελευταία σκέφτηκε...
Οι μέρες του πανηγυριού πλησίαζαν κι ο κόσμος του χωριού είχε μοιραστεί σαν πελατεία ανάμεσα στους πρώην συνεργάτες και φίλους. Ένα σημαντικό γεγονός όμως θα άλλαζε τις ισορροπίες, ο άρχοντας του χωριού έδωσε και στους δύο μεταλλουργούς από ένα μεταχειρισμένο του σπαθί και ζήτησε κι από τους δυο να το επισκευάσουν, ο καλύτερος θα γινόταν κι ο επίσημος κατασκευαστής και επιδιορθωτής της αυλής του...
Οι δύο πρώην συνάδελφοι και φίλοι έβαλαν τα δυνατά τους για το ποιος θα τα καταφέρει καλύτερα με τα σπαθιά του άρχοντα. Έριξαν σε δεύτερη μοίρα τα υπόλοιπα αντικείμενα που θα πωλούσαν στους πάγκους τους στο πανηγύρι μια κι η μόνιμη προσφορά εργασίας για την αυλή του άρχοντα ήταν μεγάλο δέλεαρ. Όταν έφτασε η μέρα της γιορτής ήταν κι οι δύο τους αποκαμωμένοι... Οι πάγκοι τους βρισκόταν ο ένας απέναντι στον άλλο αλλά οι ματιές τους διασταυρώνονταν μόνο από τύχη κι αμέσως κοιτούσαν κι οι δυο την φωτιά πάνω από την οποία πηδούσαν οι άντρες και τα παιδιά του χωριού...
Τα σπαθιά του άρχοντα και στους 2 πάγκους ήταν καλυμμένα με βαρύ ύφασμα ώστε να μην φαίνεται το αποτέλεσμα. Με τον ερχομό του άρχοντα πάνω στο άσπρο του άλογο ησύχασε όλος ο κόσμος, ακόμη κι η φωτιά έμεινε ακίνητη (βοηθούμενη από την άπνοια βεβαίως). Πήγε πρώτα στον πάγκο του Ντιόν, κατέβηκε από το άλογο και του ζήτησε το σπαθί του. Ο Ντιόν με μια υπόκλιση πέταξε το ύφασμα και φανέρωσε το επισκευασμένο σπαθί, ένα επιφώνημα βγήκε από τα χείλη όλων των συγχωριανών του, γυάλιζε το μέταλλο σαν φρεσκοτριμμένο ασήμι κι όπως αντανακλούσε η φωτιά πάνω του χιλιάδες αστεράκια διασκορπίζονταν παντού. Ο άρχοντας το περιεργάστηκε κάποια λεπτά και το πέρασε στην θήκη της ζώνης του πηγαίνοντας στον απέναντι πάγκο. Ο Χουάν τον κοίταξε στα μάτια, του χαμογέλασε και του έδωσε το σπαθί στο χέρι με απίστευτη άνεση. Ο άρχοντας σαστίζοντας αρχικά από το θάρρος του μεταλλουργού το κράτησε, το κοίταξε με αρκετή επιμονή και στην λαβή και στην κόψη και στην μύτη του αλλά στάθηκε σε ένα μικρό γράφημα κοντά στην λαβή, εκεί που κατέληγε σχεδόν το μέταλλο. Πλησιάζοντας το συγκεκριμένο σημείο πολύ κοντά στην λάμπα πετρελαίου που φώτιζε τον πάγκο διέκρινε την επιγραφή: Είθε να μην χρησιμοποιηθεί ποτέ...
Ο άρχοντας του έκανε νόημα να τον ακολουθήσει πετώντας ένα πουγκί με νομίσματα στον πάγκο του Ντιόν, καμιά φορά οι λεπτομέρειες είναι σημαντικότερες από το όλον...
Και σήμερα στο Sin Radio, Καλύτερα οι δυο μας παρέα με Λουστράκο
Ραδιοτυπίες: In the Mix
Από τις Ραδιοτυπίες την Κυριακή 13/10 στο Sin Radio
θα ακούσουμε λίγο απ' όλα... Σας περιμένω κι εύχομαι μια καλή Κυριακή και μια ακόμη καλύτερη εβδομάδα.
Ραδιοτυπίες: Let's go Blue
Από τις Ραδιοτυπίες και το Sin Radio για το Σάββατο 12/10
την ακούμε μπλε και παίζουμε με ήχους κι ιδιαίτερες φωνές...
Να έχετε ένα υπέροχο Σάββατο και τα λέμε.
Για το Λογοτεχνικό μας αυτής της εβδομάδας:
Τίναξα από πάνω μου ότι με βάραινε
Όπως κάθε απόγευμα τον περίμενα στην πολυθρόνα που βρισκόταν απέναντι από την πόρτα. Είχα μάθει να αισθάνομαι την ώρα που επέστρεφε κι ετοιμαζόμουν όπως πάντα για την σχετική υποδοχή.
Αυτό το απόγευμα όμως άργησε λίγο και μου φάνηκε ότι μπήκε με άλλη διάθεση από την συνηθισμένη... με χάιδεψε μηχανικά, μου έδωσε ένα μπισκοτάκι και κάθισε στον καναπέ αφού γέμισε ένα ποτήρι με ένα κίτρινο υγρό που μου έφερνε φτέρνισμα.
Πήγα κοντά του αλλά διέκρινα ότι δεν είχε όρεξη για παιχνίδια και πολλά πολλά, οπότε πήγα κι ήπια λίγο νερό και χάζευα στο μπαλκόνι αφήνοντάς τον στην ησυχία του. Κάτι σταγόνες άρχισαν να πέφτουν από ψηλά που όλο και πύκνωναν. Είχα βραχεί ήδη αρκετά μετά από λίγη ώρα κι αποφάσισα να πάω να δω πως είναι, δεν ανησυχούσε μόνο αυτός για μένα, το ίδιο έκανα κι εγώ κι ας μην το καταλάβαινε πάντα.
Μπαίνοντας στο σπίτι κατά την προσφιλή μου συνήθεια τίναξα από πάνω μου ότι με βάραινε, δεν το άντεχα το πολύ νερό ενώ αυτός όπως το περίμενα αντέδρασε φωνάζοντας, χωρίς την συνήθη ένταση όμως, και παίρνοντας την πετσέτα άρχιζε να με σκουπίζει. Τον πρόσεχα στα μάτια καθώς με σκούπιζε και μου φάνηκε ότι έσταζε κι αυτός όπως ο ουρανός...
Του έδωσα ένα πεταχτό φιλάκι στο αυτί που ήξερα ότι του άρεσε (και το έκανα πολύ σπάνια είναι η αλήθεια) και τον είδα να αλλάζει έκφραση, με κοιτούσε με ανάμικτη απορία και λατρεία μάλλον. Κάθισε στον καναπέ κι άρχισε να πίνει το απαίσιο κίτρινο υγρό, κάθισα δίπλα του κι ακούμπησα το κεφάλι μου στο πόδι του. Αναστέναξε βαριά, τόσο που αναγκάστηκα να σηκώσω το κεφάλι μου και να τον ξανακοιτάξω στα μάτια που είχαν αρχίσει να ξαναστάζουν. Του έδωσα άλλο ένα φιλάκι, στα μάτια αυτή τη φορά, και γύρισα ανάσκελα να με χαϊδέψει, ήξερα πολύ καλά ότι του άρεσε να με βλέπει έτσι, χαμογέλασε για πρώτη φορά κανονικά, σκούπισε τα μάτια του και μου είπε: εκτός από το δικό σου τίναγμα ξέρεις πολύ καλά πως να τινάζεις και από πάνω μου ότι με βαραίνει, σε ευχαριστώ και σε αγαπάω πολύ να ξέρεις...
Συνοδοιπόροι του Λογοτεχνικού μας:
Υ.Γ.1: Αφιερωμένο στην Ταμάρ βέβαια, προφανείς οι λόγοι
Υ.Γ.2: Όποιος συνιστολόγος θέλει, μπορεί να συμμετέχει με αυτή την εικόνα και τίτλο ανάρτησης και να αντιγράψει σε σχόλιο το δικό του πόνημα, θα χαρούμε να μεγαλώσει αυτή η παρέα
Ραδιοτυπίες - Αλεξάνδρεια, συνέντευξη με Δ.Γαλλή
Οι Ραδιοτυπίες την Κυριακή 6/10 φιλοξενούν στο Sin Radio τον Δημοσθένη Γαλλή με αφορμή την έκθεση φωτογραφιών του με τίτλο "Αλεξάνδρεια".
Πρόκειται για μία μονογραφική έκθεση φωτογραφιών, αφιερωμένη στον ποιητή Κωνσταντίνο Π. Καβάφη (1863-1933), την οποία επιμελείται ο ιστορικός τέχνης Μεγακλής Ρογκάκος.
Ο καλλιτέχνης, εμπνεόμενος από 29 ποιήματα του αλεξανδρινού πνευματικού δημιουργού, αριθμός που υπαινίσσεται την ημερομηνία γέννησης και αποδημίας του Κ.Π. Καβάφη (29 Απριλίου), επιδιώκει με το πρότυπο φωτογραφικό έργο του να συμβάλει στη γνωριμία του επισκέπτη - θεατή με το περιεχόμενο των ποιημάτων μέσα από μία διαδρομή εικαστικών ερεθισμάτων.
Κατά τη διάρκεια της έκθεσης θα ακούγεται απαγγελία επιλεγμένων ποιημάτων του Καβάφη από τους ηθοποιούς Μάνο Πετούση, Δώρα Χρυσικού, Αθανάσιο Σκλάβο και Καλή Δάβρη.
Υπεύθυνη επικοινωνίας: κ. Βιβή Χαρίτου, 210 52 84 885, press.opanda@gmail.com.
Πληροφορίες: www.cityofathens.gr/opanda.
Ιστότοπος καλλιτέχνη: www.dimosthenisgallis.com.
Χορηγοί: CultureNow.gr, Κέντρο Τέχνης και Πολιτισμού Beton7, Αθήνα 9.84 FM, Sin Radio, και Ξενοδοχείο-Οινοποιείο Κατώγι Αβέρωφ.
Την ηχογραφημένη εκπομπή την ακούτε εδώ
Ραδιοτυπίες & Λουστράκος - Καλύτερα οι δυο μας...
Επειδή ουδέν μονιμότερο του προσωρινού και μετά από χιλιάδες αιτήσεις από τους φανατικούς ακροατές μας...
Αυτή την Τετάρτη (και για όσες άλλες μας βγει έκτακτα) στις 21:00 στο Sin Radio - Kαλύτερα οι δυο μας ή 2 σε 1, Λουστράκος και Ραδιοτυπίες συμμαχούν και παίζουν με τα νεύρα σας καλή μουσική και με ακόμη καλύτερη διάθεση (διόρθωση συντακτικού μετά από παρατήρηση σχολιαστή...). Σας περιμένουμε και σας ασπαζόμαστε.